Mandi, mandi, mandi e benvignûts!
Induvinait? Cheste e je la gnove Contecurte!
O soi simpri jo, che us stoi cjacarant, l’Ostîr Raffaele, e cirarai di stâ une vore pôc a dîus ce che a mostrâus la gnove Ostarie.
Tant par scomençâ e je cambiade la direzion dal blog, la gnove direzion e je contecurtegnove.blogspot.it
Ma no stêt vê pôre: dut ce che al jere su la osterie viere al è stât puartât in cheste. Anzit, o ai recuperât ancje cualchi post vieri dal camarîr che prime nol jere…
Disarès che o cumò si podin disementeâ dal blog di prin, che ca di un pôc al vignarâ scancelât.
O ai sielt di meti la gnove Contecurte parsore dal gno profîl gmail par che no rivavi adore a inzornale, e si come intal ultin an la gjestion le ai fate di bessôl mi pareve just, tornant a vierzi la Ostarie, cirî di stâi un pôc plui daûr, inzornale e comentâ plui di spes e lei la pueste eletroniche ogni dì, come che o fâs par chei altris blogs.
A par chest, nol je cambiât nuie: la Ostarie e reste ce che si dîs inte pagjine des indicazions di fonde. E je deventade, forsit, un pôc plui personâl, parcè che almancul, mi soi dit, o dopri il timp par tignile inpins par sparniçâ lis mês contis e i miei altris progjets, pur lant indevant a considerâ Contecurte come un blog coletîf, fat di colaborazions. O podês cjatâ dut inte pagjine dal Ostîr.
Par ce che al vanze, la pagjine dai Contecurtârs e je simpri la prime e i vins che o tignin daûr dal bancon a son simpri lis Contis Curtis.
O podês tornâ a mandâlis cuant che o vês voie, anzit… mi pararès une biele maniere di fâmi capî che la gnove vierzidure e je preseade.E come che o viodês chi sot, o ai za començât cu lis contis gnovis:
no dome dôs dal Ostîr e chês fates cui fruts di Buri chest àn e di Faedis l’an passât, ma ancje un contecurtâr che al je il plui preseât, in Regjon, dai ultins agns, jessint che al à vint i ultins doi Sant Simons: Franco Marchetta… e lu ringraci daûrman par il sostegn dât a cheste gnove vierzidure!
Cun di plui, come che o vês za viodût, mi soi fat judâ di une programatrice profesioniste, Michela Zangarelli di Code Monkey, e di un grafic, Gian De Steja, a meti adun la gnove mobilie, e no pues dîs che graciis ancje a lôr, che a àn lavorât di rive jù, par plasê di amicizie.
A mi, il blog, mi plâs une vore, o speri ancje a voaltris.
O ai metude adun la pagjine dai stuzighets, dulà che o podês cjatâ sedi chei vieris,
come Ecumène e lis contis misteriosis, e dulâ che a son bielzâ gnovis ideis par altris rubrichis e une e je bielzà pronte: Cemût si zuial? Un viaç tai zûcs di une volte, ma cui fruts di cumò,
un viaç che o ai decidût di fâ sfrutant il regâl di Marcello Marangone
e des sôs fotografiis: speri che a puedin jessi magari di ispirazion a cualchi contecurtâr,
e in ogni câs jo la cjati une rubriche une vore biele.
Podopo, e par sierâ, us dîs che o ai lassât la pagjine dai events e leturis,
vûstu parcè che ‘nt vin fatis tantis, i agns indaûr, vustu parcè che magari ‘nt fasarìn altris.
Anzit… Contecurte, za doman, e je tra i “sponsor” che a àn metût inpins l’incuintri di doman, sabiti ai 8 di Jugn, aes 17.30 a Glemone, inte cornîs di Elementi Sotterranei, dulà che al sarà ancje un laboratori che o tignarai su la narative curte, cun leturis di contis par talian, inglês… e ancje par furlan!
Par sierà, la pagjine dai imprescj, tornade a insiorâ e meti a puest, cun zontis e mioraments, che e larà indenant ancje cu lis rubrichis dal Cemût si disial.
Benon, mi pâr dut! Voaltris? Ce us parial?
Doprait pur chest post di coments par ducj i conseis e lis indicazions che us vegnin tal cjâf e che o volês dîmi. Se o sês di chei che a no comentin, podês dînus di vê let alcu fracant sul boton sot di ogni post. O sai bielzâ che a son ancjemò des falopis informatichis (imagjinis che no si viodin, titoi di comedâ, cualchi leam che al è “rot”…) Ben po, se o vês voie di mandâmi una mail (la direzion di pueste e je simpri chê, la metarai in prime pagjine ca di un pôc) e dîmi dut ce che al è di comedâ, o soi content. Planc a planc a si metarin a puest, ma intant voaltris sparniçait cheste vierzidure ator par dut e…
BENVIGNÛTS
INTE CONTECURTE GNOVE!!!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn